NORAKSTS

|  |  |
| --- | --- |
| 23.11.2023. | Nr.12/6 |

###### IEROSINĀJUMS NEKUSTAMĀ ĪPAŠUMA SARMAS IELĀ 2A, JELGAVĀ ATSAVINĀŠANAI SABIEDRĪBAS VAJADZĪBĀM, KOMISIJAS NOLIKUMA UN SASTĀVA APSTIPRINĀŠANA

**Atklāti balsojot: PAR – 14** (A.Rāviņš, R.Vectirāne, V.Ļevčenoks, M.Buškevics, I.Priževoite, J.Strods, R.Šlegelmilhs, U.Dūmiņš, M.Daģis, A.Eihvalds, A.Pagors, G.Kurlovičs, A.Rublis, A.Tomašūns), **PRET – nav**, **ATTURAS – nav**,

Jelgavas valstspilsētas pašvaldība uzsākusi investīciju projekta “Jelgavas Spīdolas Valsts ģimnāzijas bibliotēkas jaunbūve, sporta stadiona pārbūve un teritorijas labiekārtošana” (turpmāk - Projekts) īstenošanu. Projekta mērķis ir Jelgavas Spīdolas Valsts ģimnāzijas infrastruktūras uzlabošana un mācību vides labiekārtošana mūsdienīgas un kvalitatīvas izglītības nodrošināšanai veselībai drošos apstākļos.

Projekta ideja ir nepieciešama mācību procesa kvalitatīvai nodrošināšanai Jelgavas Spīdolas Valsts ģimnāzijā un ir iekļauta Jelgavas pilsētas attīstības programmas 2014. – 2020.gadam Investīciju plāna 1.rīcībpolitikas “Izglītība mūža garumā un konkurētspēja darba tirgū” 1.2.sadaļā “Jelgavas pilsētas vispārējās izglītības iestāžu (VII) energoefektivitātes paaugstināšana, pārbūve un infrastruktūras attīstība” projekta Nr. 1.2.8.3.2. “Telpu renovācija un materiāltehniskās bāzes modernizācija Sarmas ielā 2” ietvaros.

Saskaņā ar Starptautiskā bakalaurāta organizācijas ziņojumu Nr. 061743, kurš izdots 2023. gada 12. jūnijā, ir noteikts, ka Jelgavas Spīdolas Valsts ģimnāzijā ir nepieciešams uzlabot infrastruktūru - fizisko un virtuālo mācību vidi, telpas, resursus un specializēto aprīkojumu atbalstu īstenojot Starptautiskā bakalaurāta organizācijas pamatizglītības 2. posma izglītības programmu skolēniem no 11 līdz 16 gadu vecumam (turpmāk – Programma) .

Programmas ietvaros galveno lomu piešķir bibliotēkai, multividei, mācību resursiem, ko audzēkņi izmanto mācību procesā, lai nodrošinātu sporta infrastruktūras un mācību vides atbilstību Ministru kabineta 2002. gada 27. decembra noteikumu Nr.610 “Higiēnas prasības izglītības iestādēm, kas īsteno vispārējās pamatizglītības, vispārējās vidējās izglītības, profesionālās pamatizglītības, arodizglītības vai profesionālās vidējās izglītības programmas” nosacījumiem.

Projekta īstenošanas ietvaros ir noslēgts pakalpojuma līgums par Jelgavas Spīdolas Valsts ģimnāzijas bibliotēkas jaunbūves, sporta stadiona pārbūves un teritorijas labiekārtošanas būvprojekta izstrādi. Projekta īstenošanai sabiedrības vajadzībām ir nepieciešams atsavināt nekustamo īpašumu Sarmas ielā 2A, Jelgavā.

Saskaņā ar Zemgales rajona tiesas Jelgavas pilsētas zemesgrāmatas nodalījuma Nr.  100000594662 ierakstu, nekustamais īpašums Sarmas ielā 2A, Jelgavā reģistrēts uz akciju sabiedrības “Jelgavas siltumtīklu uzņēmums” vārda.

Pašvaldību likuma 4.panta pirmās daļas 4.punkts nosaka, ka pašvaldības viena no autonomajām funkcijām ir gādāt par iedzīvotāju izglītību, tostarp nodrošināt iespēju iegūt obligāto izglītību un gādāt par pirmsskolas izglītības, vidējās izglītības, profesionālās ievirzes izglītības, interešu izglītības un pieaugušo izglītības pieejamību.

Atbilstoši Sabiedrības vajadzībām nepieciešamā nekustamā īpašuma atsavināšanas likuma (turpmāk - Atsavināšanas likums) 2.pantam nekustamo īpašumu atsavina izglītības objektu attīstībai, savukārt Atsavināšanas likuma 3.pants nosaka, ka nekustamā īpašuma atsavināšanu sabiedrības vajadzībām ierosina un veic valsts pārvaldes iestāde vai pašvaldība, kuras kompetencē ir attiecīgo sabiedrības vajadzību nodrošināšana.

Atsavināšanas likuma 4.pants paredz, ka nekustamā īpašuma atsavināšana sabiedrības vajadzībām notiek, vienojoties par labprātīgu nekustamā īpašuma atsavināšanu vai atsavinot to piespiedu kārtā uz atsevišķa likuma pamata.

Atsavināšanas likuma 8.pants nosaka, ka pēc tam, kad pašvaldība pieņēmusi konceptuālu lēmumu par sabiedrības vajadzību nodrošināšanai nepieciešama projekta īstenošanu, institūcija uzsāk attiecīgā projekta īstenošanai nepieciešamā nekustamā īpašuma apzināšanu un nosaka atlīdzību par atsavināmo nekustamo īpašumu.

Pamatojoties uz Pašvaldību likuma 4.panta pirmās daļas 4.punktu, 10.panta pirmās daļas 21.punktu, 73.panta ceturto un septīto daļu, Sabiedrības vajadzībām nepieciešamā nekustamā īpašuma atsavināšanas likuma 2., 3., 4.pantu, Ministra kabineta 2011.gada 15.marta noteikumu Nr.204 “Kārtība, kādā nosaka taisnīgu atlīdzību par sabiedrības vajadzībām atsavināmo nekustamo īpašumu” 3.un 6.punktu,

**JELGAVAS VALSTSPILSĒTAS PAŠVALDĪBAS DOME NOLEMJ:**

1. Ierosināt nekustamā īpašuma Sarmas ielā 2A, Jelgavā atsavināšanu par labu Jelgavas valstspilsētas pašvaldībai sabiedrības vajadzībām - izglītības objekta attīstībai.
2. Apstiprināt Sabiedrības vajadzībām atsavināmā nekustamā īpašuma atlīdzības noteikšanas komisijas (turpmāk – Komisija) nolikumu (pielikumā).
3. Apstiprināt Komisiju piecu locekļu sastāvā:

3.1. Komisijas priekšsēdētājs: Gunita Osīte – Jelgavas valstspilsētas pašvaldības iestādes “Centrālā pārvalde” Attīstības un pilsētplānošanas departamenta vadītāja;

3.2. Komisijas priekšsēdētāja vietnieks: Edijs Mercs - Jelgavas valstspilsētas pašvaldības iestādes “Centrālā pārvalde” Pašvaldības īpašuma departamenta vadītāja vietnieks, Dzīvojamā fonda nodaļas vadītājs.

3.3. Komisijas locekļi:

3.3.1. Ināra Krīgere – Jelgavas valstspilsētas pašvaldības iestādes “Centrālā pārvalde” Finanšu departamenta vadītāja;

3.3.2. Aira Rumjanceva – Jelgavas valstspilsētas pašvaldības iestādes “Centrālā pārvalde” Administratīvā departamenta Juridiskās nodaļas juriste;

3.3.3. Iveta Potapova – Jelgavas valstspilsētas pašvaldības iestādes “Centrālā pārvalde” Administratīvā departamenta vadītāja vietniece, Juridiskās nodaļas vadītāja.

4. Lēmuma izpildei nepieciešamos finanšu līdzekļus paredzēt Jelgavas valstspilsētas pašvaldības 2024. gada budžeta programmā “04.901. Zemes reformas darbība, zemes īpašuma un lietošanas tiesību pārveidošana”.

Domes priekšsēdētājs *(paraksts)* A.Rāviņš

NORAKSTS PAREIZS

Jelgavas valstspilsētas pašvaldības

Iestādes “Centrālā pārvalde”

Administratīvā departamenta

Lietvedības nodaļas vadītāja  B.Jēkabsone

2023. gada 24. novembrī